Sangenjaya

Sangenjaya () on Tokion kaupunginosa Setagayan erillisalueella. Se sijaitsee Setagayan itäosassa Yamanoten seudulla. Sangenjaya kehittyi alun perin Edo-kaudella kahden tiereitin risteykseen. Nykyäänkin kaupunginosa sijaitsee liikennereittien solmukohdassa, ja sitä palvelee kaksi Tōkyū-rautateiden linjaa. Se on kasvanut vilkkaaksi liikekeskukseksi.
Sangenjayan kaupunginosan pinta-ala on 0,48 neliökilometriä, ja se jakautuu kahteen osa-alueeseen, jotka on numeroitu Sangenjaya 1-chōme ja Sangenjaya 2-chōme. Niissä on yhteensä 13 056 asukasta (tammikuussa 2025). Kaupunginosan väestötiheys on siten noin 27 200 asukasta neliökilometrillä.
Historia.
Sangenjaya sijaitsi Edo-kaudella 1600–1800-luvuilla Ōyama-michi-tiereitin ja Tsukui-michi-tien risteyksessä. Ōyama-michi oli vilkas tie, jota käyttivät Ōyama-deran temppelille matkaavat pyhiinvaeltajat. Paikannimi Sangenjaya merkitsee kirjaimellisesti ’kolme teehuonetta’, ja se on peräisin tien varrella sijainneista Kadoyan, Shigarakin ja Tanakayan teehuoneista. Nykyisin Ōyama-michin paikalla kulkee Setagaya-dōri.
Meiji-restauraation jälkeen 1800-luvun lopulla Sangenjayan lähistölle sijoittui keisarillisen Japanin armeijan toimintoja. Kuitenkin Tamaden-raitiotien avaamisen jälkeen vuonna 1907 seutu alkoi kehittyä myös asuin- ja huvila-alueena. Toisen maailmansodan päätyttyä Sangenjayaan syntyi mustan pörssin markkina-alue, kuten moniin muihinkin Tokion kaupunginosiin. Armeijan alueita otettiin asuin- ja muuhun käyttöön, ja Sangenjayaan sijoittui kaikenlaista liiketoimintaa, kuten kauppoja, ravintoloita ja elokuvateattereita; vuonna 1961 Sangenjayassa oli viisi elokuvateatteria, joista viimeinen suljettiin lopulta vuonna 2014.
1960-luvun lopulle saakka Sangenjayassa oli Tamaden-raitiotien (vuoden 1942 jälkeen Tōkyūn Tamagawa-linjan) risteysasema. Vuonna 1969 linja lakkautettiin ja sen tilalle rakennettiin maanalainen Shin-Tamagawa-rautatielinja, joka avattiin liikenteelle vuonna 1977. Maan päälle valmistui vuorostaan vuonna 1971 viadukti Tokion pääkaupunkimoottoritielle. Jäljelle jäi Tamadenin Shimo-Takaido-haaralinja, nykyinen Tōkyūn Setagaya-linja. Näin Sangenjayan kaupunkikuva muuttui radikaalisti. Aseman ympäristöön toteutettiin kaupunkikehityshankkeita, kuten Carrot Tower vuonna 1996 Sangenjayan pohjoisrajalle Taishidōn kaupunginosan puolelle. Vuonna 2000 Tōkyū-yhtiö yhdisti Shin-Tamagawa-linjan Den’entoshi-linjaan, ja Sangenjayan liikennejärjestelyt saavuttivat nykyisen muotonsa.
Kaupunkikuva ja rakennukset.
Sangenjaya sijaitsee sisämaassa Setagayan erillisalueen itäosassa Shibuyan aluekeskuksen lounaispuolella. Sangenjaya on itä–länsisuunnassa pitkänomainen kaupunginosa, jonka valtakatu Tamagawa-dōri ja sen yllä kulkeva moottoritie jakavat itäiseen ja läntiseen osaan. Sangenjayan asema sijaitsee kaupunginosan koilliskulmalla. Naapurikaupunginosia ovat pohjoisessa Wakabayashi ja Taishidō, idässä Shimouma sekä etelässä Nozawa ja Kamiuma.
Sangenjayan seutu tunnetaan vauraana ja hiljaisena asuinalueena. Sangenjayan aseman ympäristö on sen sijaan liikenteen solmukohtana kehittynyt vilkkaaksi liikealueeksi. Paikallisesti kaupunginosa tunnetaan lempinimellä "Sancha". Alue tunnettiin jo Edo-kaudella teehuoneistaan, ja nykyäänkin siellä on laaja valikoima ravintoloita ja baareja. Maamerkkejä ovat Sankaku-chitai-kujanteet baareineen Sangenjayan risteyksen vieressä ja Family Mart -kaupan katolta kurottava suuri gorillaveistos. 
Liikenne.
Sangenjayaa palvelee Tōkyū-rautatieyhtiön Den’entoshi-linja, joka pysähtyy Sangenjayan asemalla kaupunginosan pohjoisrajalla. Linja kulkee maan alla ja liittää Sangenjayan Tokion keskustan suunnassa Shibuyaan. Asemalta on vaihtoyhteys Setagaya-raitiotielinjalle.
Sangenjayan läpi koillis–lounaissuunnassa kulkee Tokion pääkaupunkimoottoritien Shibuya-linja eli linja nro 3. Sen alapuolella on valtakatu Tamagawa-dōri eli Japanin valtatie 246. Sangenjayan risteyksessä Sangenjayan aseman kohdalla Tamagawa-dōriin liittyy Setagaya-dōri eli Tokion metropolin- ja Kanagawan prefektuurintie 3.